คำสั่งศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่งทั่วราชอาณาจักร ที่ 3/2563 เรื่อง ข้อปฏิบัติในการขนส่งสินค้าทางถนนระหว่างประเทศในสถานการณ์ฉุกเฉิน
คำสั่งศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่ง
ทั่วราชอาณาจักร
ที่ ๓/๒๕๖๓
เรื่อง
ข้อปฏิบัติในการขนส่งสินค้าทางถนนระหว่างประเทศในสถานการณ์ฉุกเฉิน[๑]
 

โดยที่นายกรัฐมนตรีได้ออกข้อกำหนดออกตามความในมาตรา ๙ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ (ฉบับที่ ๑) ลงวันที่ ๒๕ มีนาคม พ.ศ. ๒๕๖๓ กำหนดมาตรการในการใช้รถยนต์เดินทางเข้าออกราชอาณาจักร
เพื่อป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID - 19) ดังนั้น
เพื่อให้ผู้ขนส่งสินค้าทางถนนระหว่างประเทศปฏิบัติตามมาตรการดังกล่าว
ปลัดกระทรวงคมนาคมในฐานะหัวหน้าศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่งทั่วราชอาณาจักร
ตามคำสั่งนายกรัฐมนตรี ฉบับที่ ๑๑/๒๕๖๓ ลงวันที่ ๑๐ เมษายน
พ.ศ. ๒๕๖๓ เรื่อง การจัดโครงสร้างของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) เพิ่มเติม จึงออกคำสั่งกำหนดข้อปฏิบัติในการขนส่งสินค้าทางถนนระหว่างประเทศในสถานการณ์ฉุกเฉินไว้ ดังต่อไปนี้

ข้อ
๑ ให้ผู้ขนส่งสินค้า ผู้ขับรถ
และผู้ติดตามประจำรถที่ทำการขนส่งสินค้าทางถนนระหว่างประเทศ ปฏิบัติตามมาตรการและแนวทางการดำเนินการเพื่อเฝ้าระวัง
ป้องกัน และควบคุมโรคติดเชื้อไวรัสโคโรนา 2019 (COVID - 19) ที่กำหนดโดยจังหวัดหรือคณะกรรมการโรคติดต่อจังหวัดอย่างเคร่งครัด

ข้อ
๒ ให้ผู้ขนส่งพิจารณาวิธีการขนถ่ายและลำเลียงสินค้าให้เกิดความรวดเร็ว
เช่น การขนถ่ายหรือลำเลียงสินค้าโดยใช้หัวลากหางลาก หรือใช้ตู้คอนเทนเนอร์ เป็นต้น
เพื่อให้ผู้ขับรถหรือผู้ติดตามประจำรถสามารถกลับเข้ามาในราชอาณาจักรได้ทันตามระยะเวลาที่จังหวัดหรือคณะกรรมการโรคติดต่อจังหวัดกำหนด

ข้อ
๓ ให้ผู้ขนส่งกำชับผู้ขับรถและผู้ติดตามประจำรถไม่ให้ออกนอกรถโดยไม่จำเป็น
หลีกเลี่ยงการสัมผัสบุคคลอื่น และเมื่อเสร็จภารกิจแล้วให้เดินทางกลับราชอาณาจักรทันที

ข้อ
๔ ให้ผู้ขนส่งสินค้าจัดเตรียมมาตรการรองรับเหตุฉุกเฉิน
ในกรณีที่ผู้ขับรถหรือผู้ติดตามประจำรถไม่ผ่านการตรวจคัดกรอง ณ ช่องทางเข้าออก ด่าน
จุดผ่านแดน หรือจุดผ่อนปรน หรือมีภาวะเสี่ยงต่อการติดเชื้อและเข้าสู่กระบวนการกักตัวไว้เพื่อสังเกตอาการเป็นระยะเวลา
๑๔ วัน รวมถึงกรณีที่ไม่สามารถเดินทางกลับเข้ามาในราชอาณาจักรได้ภายในกำหนด

ข้อ
๕ ผู้ขนส่งสินค้าอาจพิจารณาจัดหาอุปกรณ์ที่เหมาะสมเพิ่มเติม
นอกเหนือจากหน้ากากอนามัยหรือหน้ากากผ้า และแอลกอฮอล์เจล ไว้สำหรับผู้ขับรถและผู้ติดตามประจำรถใช้เพื่อป้องกันโรค
เช่น ชุดอุปกรณ์ป้องกันโรคส่วนบุคคล (PPE) หน้ากากพลาสติกป้องกันใบหน้า
(Face shield) เป็นต้น

ทั้งนี้
ตั้งแต่บัดนี้เป็นต้นไป จนกว่าจะมีคำสั่งเปลี่ยนแปลงเป็นอย่างอื่น


สั่ง ณ
วันที่ ๒๒ เมษายน พ.ศ. ๒๕๖๓
ชัยวัฒน์
ทองคำคูณ
ปลัดกระทรวงคมนาคม
หัวหน้าศูนย์ปฏิบัติการแก้ไขสถานการณ์ฉุกเฉิน
ด้านคมนาคมและการขนส่งทั่วราชอาณาจักร






ชญานิศ/จัดทำ
๒
พฤษภาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๐๓ ง/หน้า ๔๕/๑ พฤษภาคม ๒๕๖๓